
PROBLEMOS PAGRINDIMAS

Globalūs traumuojantys visuomenėje vykstantys procesai skaudžiai ir asmeniškai paveikia daugelį žmonių. Politinis smurtas dažniausiai yra istorikų, politologų ar sociologų tyrimo objektas. XX amžiuje vykę žiaurumai (pasauliniai karai, holokaustas, terorizmas ir kt.) paskatino psichologus pradėti tyrinėti, dėl politinių priežasčių vykstančių traumų padarinius bei apsauginius veiksnius, padedančius išgyventi traumuojančius patyrimus. 

Pastaruoju metu traumų psichologijos tyrimų pasaulyje vis daugiau. Tačiau traumų psichologijos tyrimuose, kuriuose analizuojamos politinio smurto pasekmės, labai nedaug žinoma apie komunistinio režimo pasekmes. Milijonai žmonių nukentėjo Stalinistinių represijų metu. Nors neturime tikslių duomenų, bet istoriniai šaltiniai rodo, kad nemažiau kaip 300 tūkstančių lietuvių buvo ištremti iš Lietuvos. Sovietinio smurto aukos patyrė fizinį ir psichologinį smurtą, neteko namų, šeimos narių. Daugelis nukentėjusiųjų nesugebėjo išgyventi bado, didžiulio šalčio ar sekinančio darbo Sibiro lageriuose. Šiame pranešime pristatomas Sovietinių represijas išgyvenusiųjų ilgalaikių psichologinių padarinių tyrimas bei šio tyrimo rezultatai. 

METODIKA

Pranešime analizuojama dalis duomenų, gautų vykdant Vilniaus universiteto ir Lietuvos gyventojų genocido ir rezistencijos tyrimo centro tyrimo projektą „Sovietų ir nacių okupacijų represijų psichologiniai padariniai“ (2000 – 2003 m.). 

Tyrimo dalyviai: Buvę politiniai kaliniai (asmenys turintys įstatyme apibrėžtą nukentėjusiojo nuo sovietinių represijų statusą)  (N=840). Amžius vidurkis - 75,8 m. (nuo 54 iki 94 m.). Vidutinė įkalinimo trukmė – 7,4 m. (nuo 1 iki 25 m.). Taip pat buvo apklausiami panašaus amžiaus kaip buvę politiniai kaliniai, bet nenukentėję nuo represijų asmenys (N=119). Amžiaus vidurkis - 70 m. (nuo 50 iki 95 m.)

Tyrimo metodai: Tyrimo schema - tarpgrupinis palyginamasis tyrimas. Tiriamieji apklausti paštu. Klausimynus sudarė: 1) demografiniai duomenys; 2) per visą gyvenimą patirtų trauminių įvykių sąrašas, 3) standartinės traumų psichologijos viktimizacijos įvertinimo metodikos, 4) įveikos ir apsauginių veiksnių įvertinimo klausimai. 

REZULTATAI 

Tyrimo rezultatai parodė, kad politiniai kaliniai yra patyrę daug daugiau traumuojančių įvykių lyginant su asmenimis gyvenusiais Lietuvoje ir nepatyrusiais politinio įkalinimo. Didžioji dalis tyrime dalyvavusių nukentėjusių teigė, kad yra patyrę: kankinimus, fizinį smurtą, grasinimus, persekiojimus. Pusė iš jų (50,5%) neteko šeimos narių represijų metu. Represijos neleido siekti asmeninių ir profesinių tikslų (86,3%). Taip pat politiniams kaliniams buvo nustatyti potrauminio streso sutrikimo požymiai, susiję su represijų patyrimu: įkyrūs traumuojančių patyrimų prisiminimai, prisiminimų blyksniai (47%), naktiniai košmarai (35%). Lyginant su kontroline grupe, buvusiems politiniams kaliniams labiau išreikšti somatiniai skundai bei skriaudos, pažeminimo jausmai. 

APIBENDRINIMAS

Tyrimo rezultatai parodė, kad ypač sunkus, dėl politinių priežasčių vykstantis, traumavimas gali turėti ilgalaikius psichologinius padarinius, net praėjus 50 m. po traumavimo. 

